Minder trou; meer skeiArgieffoto: Pixabay Paartjies in Suid-Afrika is al minder gretig om kansel toe te hardloop, maar al meer egpare se huwelike draai in die skeihof. Só het Statistieke SA (StatsSA) in sy jongste navorsing oor huwelike en egskeidings bevind. Dié navorsing het gaan kyk na huwelike en egskeidings tussen 2008 en 2017. Volgens dié navorsing is altesaam 135 458 burgerlike huwelike, 2 588 gebruiklike huwelike en 1 357 burgerlike verbintenisse in 2017 geregistreer. Vergeleke met 2016 het burgerlike huwelike met 2,9% afgeneem en gebruiklike huwelike met 34,9%. Burgerlike verbintenisse het effens toegeneem met 0,3%. Die getal burgerlike huwelike het egter drasties afgeneem oor ŉ vyf jaar tydperk. In 2008 is 186 522 burgerlike huwelike geregistreer en in 2017 het dit afgeneem na 135 458 huwelike. Volgens StatsSA se verslag is bruidegomme steeds oor die algemeen ouer as hul bruide as daar na huwelike van 2013 tot 2017 gekyk word. Die mediaanouderdom in burgerlike huwelike vir persone wat vir die eerste keer trou, is 34 jaar vir bruidegomme en 31 jaar vir bruide. Wanneer na gebruiklike huwelike gekyk word, het die gemiddelde ouderdom van bruidegomme van 33 jaar in 2016 tot 35 jaar in 2017 gestyg. Die mediaanouderdom van burgerlike verbintenisse wissel tussen 33 en 35 jaar. Volgens StatsSA was 0,3% van bruidegomme in gebruiklike huwelike in 2017 jonger as 18 jaar oud, terwyl 3% van bruide minderjarig was. (Volgens wet mag minderjariges met toestemming van hul ouers, voog of ŉ kommissaris van kinderwelsyn in die huwelik verbind word.) Wanneer na burgerlike huwelike gekyk word, is daar in 2017 twee minderjarige seuns en 70 minderjarige meisies in die eg verbind. Wat burgerlike huwelike betref is paartjies meer geneig om in die warmer maande trou aan mekaar te beloof – in 2017 het 12,9% van burgerlike huwelike in Desember plaasgevind en slegs 6,6% in Junie. “Die spitstye vir huwelike kan skynbaar verbind word met die lang skoolvakansies wat mense toelaat om te reis om trouvieringe by te woon.” Die meerderheid paartjies kies ook om deur burgerlike huweliksbeamptes in die eg verbind te word. In 2017 is 28,8% van burgerlike huwelike deur ŉ pastoor, dominee of ander geloofsverteenwoordiger voltrek, terwyl 58,1% van huwelike deur burgerlike huweliksbeamptes voltrek is. In 13,1% van huwelike is daar nie gespesifiseer wie die huwelik voltrek het nie. Hoewel huwelike in 2017 afgeneem het in vergeleke met die vorige jaar, het egskeidings toegeneem. In 2017 is 25 390 egskeidings geprosesseer, 0,3% meer as in 2016. Volgens StatsSA het die aantal egskeidings tussen 2008 en 2011 gewissel, maar sedert 2012 tot 2017 was daar ŉ bestendige toename in egskeidings. Die mediaanouderdom vir egskeidings in 2017 was 44 jaar vir mans en 40 jaar vir vroue. Volgens StatsSA was 27,2% van egskeidings in 2017 huwelike wat tussen vyf en nege jaar gehou het. Altesaam 19,6% van egskeidings was huwelike van tussen 10 en 14 jaar, terwyl 17,4% van egskeidings huwelike was wat minder as vyf jaar gehou het. Die statistiek toon vier uit elke tien egskeidings wat in 2017 geprosesseer is, was vir egpare wat minder as tien jaar getroud was. 55,6% van egpare wat in 2017 geskei is, het kinders wat nog minderjarig is, terwyl 44,4% van egpare wat in dié jaar geskei is nie kinders het nie. Lees die volledige verslag van StatsSA hier.